भारत शर्मा द्वारा सम्पादित पुस्तक कदमों के निशाँ, जो कामरेड गुरुदयाल सिंह के जीवन से जुड़ी उपलब्ध स्मृतियों पर आधारित है, को भी उस काल के परिवेश में किये गये कार्यों के अनुरूप परखने से पता चलेगा। कामरेड गुरुदयाल सिंह अपने संघर्षों दमनों और जेल यात्राओं के बीच कुल 50 वर्ष जिये। आज गर वे होते तो 96 वर्ष के होते। हम कल्पना कर सकते हैं कि आज जितनी अशिक्षा, धर्मान्धता, और स्वार्थ की अन्धी दौड़ है तो उस दौर में समाज में परिवर्तन की धारा बहाना कितना कठिन रहा होगा। आज की वैज्ञानिक शिक्षा और वैज्ञानिक उपलब्धियों पर निर्भरता के बाद भी वैज्ञानिक दृष्टिकोण इतना कम है और कम्युनिस्ट पार्टियां भी वर्गीय दृष्टिकोण में जातिवाद जैसे सामंती मूल्यों से टकराने की जगह उनका ही सहारा लेने को विवश हो रही हैं तब कल्पना की जा सकती है कि जातिवाद से लाभान्वित वर्ग से टकराना कितना संघर्षपूर्ण रहा होगा। इस पुस्तक में कामरेड सिंह के द्वारा सीमित साधनों में जन शिक्षण, संघर्ष, व संगठन निर्माण का जो चित्रण है उससे बहुत कुछ सीखा जा सकता है।